钦定古今图书集成/明伦汇编/闺媛典/第012卷 > 《闺怨诗三首》郑刚中
## 钦定古今图书集成/明伦汇编/闺媛典/第012卷 > 《闺怨诗三首》郑刚中

“幽思春云乱，拟向琴中说。”徽寒锦荐高，未鼓弦中绝。
尚有无弦韵，或可奏明月。阶前望冰轮，去去不停辙。
薄命妾如何，秋风河汉阔。

“无心事铅黛，采采菊金黄。徘徊欲寄远，云梦连潇湘。
岂不怀君子，念之不敢忘。”西邻击神鼓，东邻闹笙簧。
三嗅篱边英，泪落秋风香。

晨光入幽户，手织《回文书》。闻古有双鲤，为人致区区。
书成立江边，天寒渺无鱼。微怀既莫致，惨黛何由舒。
归来更无语，怅望庭花疏。